Author: Juraj Sikra
Last saved by: Monika Juranova
Company: ÚJD SR Bratislava

Predkladacia správa

	V súlade s medzinárodnými požiadavkami Medzinárodná agentúra pre atómovú energiu (ďalej „MAAE“)  pravidelne preveruje podmienky, ako aj činnosť národných dozorných orgánov pre výkon dozorných činností nad jadrovou bezpečnosťou jadrových zariadení v členských štátoch. Cieľom týchto misií je neustále zlepšovanie účinnosti a efektívnosti výkonu štátneho dozoru nad jadrovou bezpečnosťou v jednotlivých členských štátoch.

	Vykonanie hodnotenia dozorného orgánu v desaťročnom intervale a jeho nezávislé overenie predpisuje smernica Rady 2009/71/Euratom (čl. 9, ods. 3 smernice). Daná požiadavka smernice je transponovaná do ustanovenia §4 ods.1 písm. l) a m) zákona NR SR č. 541/2004 Z. z. o mierovom využívaní jadrovej energie (atómový zákon) v znení zákona NR SR č.350/2011 Z. z. Na základe dohody (Memorandum o spolupráci) medzi MAAE a EK, nezávislé hodnotenie vyžadované smernicou Rady 2009/71/Euratom je zabezpečené misiou IRRS MAAE. V súčasnosti je to jediný existujúci nástroj na implementáciu tejto požiadavky.

	Úrad jadrového dozoru SR (ďalej „ÚJD SR“) vykonal požadované predbežné samohodnotenie podľa predpísanej metodiky Integrovaného overenia dozornej činnosti (angl. „IRRS – Integrated Regulatory Review Service”) v druhom polroku 2011 a predložil ho na následné nezávislé posúdenie misiou MAAE. Hlavným účelom samohodnotenia a následnej misie podľa metodiky IRRS je preskúmať prostredie, zdroje, činnosť a výstupy z činnosti ÚJD SR, odhaliť slabé a poukázať na silné stránky činnosti ÚJD SR, zvýšiť účinnosť a efektívnosť výkonu štátneho dozoru nad jadrovou bezpečnosťou jadrových zariadení v SR, harmonizovať sa s medzinárodnými prístupmi k hodnoteniu bezpečnosti, vymeniť si skúsenosti a získať ponaučenia z „dobrej praxe“. Výstupom z misie IRRS MAAE  je návrh opatrení na zlepšenie prostredia a činnosti ÚJD SR, ktoré by mali byť následne realizované a ich splnenie vyhodnotené. Dôležitým aspektom misie IRRS MAAE je medzinárodné partnerské overenie vykonaného hodnotenia podmienok, činnosti a výstupov činnosti, ako aj prediskutovanie problémov v činnosti ÚJD SR a ich možné odstránenie.

	Termín misie IRRS MAAE  na ÚJD SR bol dohodnutý na 28. mája – 08. júna 2012. Rozsah misie bude pokrývať výhradne jadrovú bezpečnosť s väzbou na radiačnú ochranu jadrových zariadení v SR.
V minulosti bol ÚJD SR úspešne preverený misiou IRRS MAAE v roku 1998 a následnou misiou v roku 2002.

	Náklady na vykonanie misie IRRS MAAE hradí pozývajúca členská krajina. Finančné prostriedky na úhradu nákladov na vykonanie misie sa budú zabezpečovať v rámci rozpočtovej kapitoly ÚJD SR na rok 2012, v ktorej sú vyčlenené finančné prostriedky vo výške 50 000 eur.